Oom Herrie se kerrie: Vanslewe se stormagtige verkiesings | Maroela Media
In die Noordweste het die Smelters se kinders pouses sokker teen die Gesuiwerdes se kinders gespeel.
Op Calvinia het 'n spreker ten gunste van republiekwording kom praat. Skaars is dit vraetyd of 'n klein mannetjie vlieg op en vra: "Ja, maar wie gaan ons beskerm!"
Die spreker beduie geduldig, maar toe hy klaar is vlieg die mannetjie weer op: "Ja, maar wie gaan ons beskerm?"
Weer word beduie, en weer vra die mannetjie sy vraag. Maar toe hy weer 'n slag opvlieg om die vraag te vra het 'n groot tante wat reg agter hom sit genoeg hiervan: "Sit str*nt," seg sy en druk hom op sy skouers terug op sy stoel, "ek sal jou beskerm." Maar die tante se drif is bietjie groot en sy druk die mannetjie so hard terug dat die stoel ingee en hy plat op sy blaker op die saal se vloer beland.
Hy was hierna doodstil.
In daai einste Calvinia hou die Sappe en die Natte dieselfde aand vergadering, die Sappe in die stadsaal en die Natte in die skoolsaal. Die Natte se spreker is 'n besonder droë spreker en dit voorspel moeilikheid.
Ook nie lank nie, vlieg die eerste een op en skree: "Ek stel voor ons los hierdie vergadering en gaan don&*r die Sappe!"
Met moeite word die vergadering onder beheer gebring, en die spreker teem voort.
Toe vlieg 'n volgende op: "Ag nee man, ek sê ons los hierdie vergadering en gaan don&*r die Sappe!"
Die spreker kap terug: "Wil jy my nou sê jy gaan één SAP reggedon*& kry?"
"Wat, ek was 'n SAP en hoe het ek reggekom? Ek is reggedon&*!"
Einde van alle argumente.
En dan was daar die tyd van die Natte en die "Herztogiete" waar die vrot eiers en oorryp tamaties so na hartelus geslinger is.
Maar dis 'n era wat verbygegaan het – soos koshuisontgroening op Potch.
Video: Dokter draai baba in stuitposisie om
Oom Herrie jy's so reg, hulle gaan sukkel met die ont-rooi-ing van die parlement. Dis ook buite die werksopdrag van die grondwethof om te bepaal wie die eerste vrot tamatie gegooi het. Ons het darem ver gevorder sedert die ou dae.. so beskaafd deesdae…